Document ID: /roh_data/filtered/fineweb-2-filterrobots_roh.jsonl.gz/10079

A la via da Masans a Cuira èn da chasa stgilats alvs, pors selvadis o era raritads sco Fridolin, il bastard mez chaura e mez capricorn che il museum aveva cumprà cun l’intent da perscrutaziun. En il plaun sutterran, en il local da protecziun per bains culturals, sa chattan object prezius, sco la collecziun da tschittas che è var 230 onns veglia. Ed en ina gronda frestgera spetgan ils pli divers animals en satgs da plastic che il preparatur vegn insacura a metter en parada.
La Marella dat in cuc en tschalers e laboratoris, guarda co che animals vegnan archivads e conservads, sa metta als fastizs da l’origin da la collecziun dal museum e mussa co che la moda e maniera da preschentar natira è sa midada ils davos 150 onns. Sa midà ha, tenor ils pedagog da museum, era la relaziun e savida che uffants han oz da la natira davant porta.